“ภูวดล สุนทรวิภาต” ผู้บริหาร BCPG คว้าตำแหน่ง “นายกสมาคมเซลล์แสงอาทิตย์”
“ภูวดล สุนทรวิภาต” ผู้บริหาร BCPG ได้รับเลือกตั้งนายกสมาคมอุตสาหกรรมเซลล์แสงอาทิตย์ ในการประชุมสามัญประจำปีของ TPVA โดยงานนี้มีจุดมุ่งหมายผลักดันให้คนไทยได้ใช้พลังงานไฟฟ้าเซลล์แสงอาทิตย์มากขึ้น โดยมีวาระ 2 ปี ตั้งแต่ 1 เม.ย.65-31 มี.ค.67
“ภูวดล สุนทรวิภาต” ผู้บริหาร BCPG ได้รับเลือกตั้งนายกสมาคมอุตสาหกรรมเซลล์แสงอาทิตย์ ในการประชุมสามัญประจำปีของ TPVA โดยงานนี้มีจุดมุ่งหมายผลักดันให้คนไทยได้ใช้พลังงานไฟฟ้าเซลล์แสงอาทิตย์มากขึ้น โดยมีวาระ 2 ปี ตั้งแต่ 1 เม.ย.65-31 มี.ค.67
7 เม.ย. 2565

นายภูวดล สุนทรวิภาต ผู้จัดการใหญ่และรองกรรมการผู้จัดการใหญ่สายงานปฏิบัติการ บริษัท บีซีพีจี จำกัด (มหาชน) หรือ BCPG ได้รับเลือกตั้งให้เป็นนายกสมาคมอุตสาหกรรมเซลล์แสงอาทิตย์ไทย (Thai Photovoltaic Industries Association: TPVA) ในการประชุมใหญ่สามัญประจำปี 2565 ของสมาคมอุตสาหกรรมเซลล์แสงอาทิตย์ไทย (TPVA) เมื่อวันพฤหัสบดีที่ 31 มีนาคม พ.ศ. 2565 โดยมีวาระ 2 ปี ตั้งแต่ 1 เมษายน 2565 – 31 มีนาคม 2567
ขณะที่สมาคมอุตสาหกรรมเซลล์แสงอาทิตย์ไทย จัดตั้งขึ้นเมื่อปี 2555 โดยมีจุดมุ่งหมายในการผลักดันให้คนไทยได้ใช้พลังงานไฟฟ้าที่ผลิตจากระบบเซลล์แสงอาทิตย์อย่างแพร่หลายมากยิ่งขึ้น เนื่องจากประเทศไทยมีความเหมาะสมในเรื่องความเข้มข้นของแสงแดด ขณะที่ราคาของแผงเซลล์แสงอาทิตย์มีแนวโน้มลดลงอย่างเห็นได้ชัด อีกทั้งไฟฟ้าที่ผลิตจากพลังงานสะอาดยังช่วยลดการปล่อยก๊าซคาร์บอนไดออกไซด์ ซึ่งเป็นสาเหตุหลักของภาวะโลกร้อน
นอกจากนี้ในปัจจุบันสมาคมอุตสาหกรรมเซลล์แสงอาทิตย์ไทย ยังได้เริ่มผลักดันให้มีการใช้ระบบกักเก็บพลังงานไฟฟ้าควบคู่ไปกับการผลิตไฟฟ้าจากเซลล์แสงอาทิตย์ด้วย ซึ่งจะช่วยให้ผู้ใช้ไฟฟ้าสามารถใช้พลังงานสีเขียวได้ต่อเนื่องตลอด 24 ชั่วโมง
โดย บริษัท บีซีพีจี จำกัด (มหาชน) ประกอบธุรกิจผลิตไฟฟ้าจากพลังงานสะอาดที่เป็นมิตรต่อสิ่งแวดล้อม โดยเป็นผู้ประกอบการและลงทุนในโครงการผลิตไฟฟ้าจากพลังงานแสงอาทิตย์ พลังงานลม และพลังน้ำ ในประเทศไทย ประเทศญี่ปุ่น ประเทศฟิลิปปินส์ สาธารณรัฐประชาธิปไตยประชาชนลาว และสาธารณรัฐสังคมนิยมเวียดนาม  มีกำลังการผลิตรวมประมาณ 1,100 เมกะวัตต์
ทั้งนี้ บริษัทฯ ได้เริ่มการทำการตลาดกับผู้บริโภครายย่อยโดยตรงมากขึ้น เน้นการเป็นผู้ผลิตและจำหน่ายไฟฟ้าจากพลังงานหมุนเวียนให้กับผู้บริโภคโดยตรง รวมถึงให้บริการการจัดการ ด้านพลังงานหรือ energy as a service และนำเทคโนโลยีล้ำสมัยระดับโลกมาใช้ ช่วยเพิ่มทางเลือกให้ผู้บริโภคสามารถผลิตพลังงานที่เป็นมิตรต่อสิ่งแวดล้อมได้ด้วยตัวเองและประหยัดค่าใช้จ่าย